એક હકીકત જે શરૂઆતથી ભૂલી જવામાં આવી, તે એ છે કે આ સરકારે નહિ, પણ ઇન્સ્ટન્ટ ટ્રિપલ તલાકનો મુદ્દો મુસ્લિમ મહિલાઓએ ઉઠાવ્યો છે. ભારતીય નાગરિકો તરીકે તેમના મૂળભૂત અધિકારોનો જે નકાર કરવામાં આવ્યો છે તેને પડકારવા તેઓ અદાલતો તરફ વળ્યાં. અને તેઓ જીત્યાં. પણ તેઓએ એને ગુનાહિત પ્રયાસ ઠરાવવાનું ક્યારેય કહ્યું નથી. હવે આ જૂથો બેમતથી ઘેરાઈ ગયાં છે. એક તરફ, તેઓ જાણે છે કે ઘણી મુસ્લિમ મહિલાઓને આશા અને ખુશી છે કે હવે એક એવો કડક કાયદો છે જે પ્રતિબંધક તરીકે કાર્ય કરશે. બીજુ બાજું, તેઓને ખબર હોવી જોઈએ કે એ કાયદામાં ઘણી ખામીઓ છે અને એ કાયદો ખાધાખોરાકી વિશે કંઈ જોગવાઈ કરતો નથી તેમ જ પતિની ધરપકડ પછી કોઈ પણ જાતના સમાધાનની જોગવાઈને એ બાકાત રાખે છે. આવા કાયદાનો વળતો વાર મુસ્લિમ મહિલાઓને સહેવો પડી શકે. પોલીસ પાસે મુસ્લિમ પુરુષની વિરુદ્ધ ત્રીજા પક્ષની ફરિયાદ પર કાર્ય કરવાની સત્તા પણ હશે. જેમ ઘણા કાયદાકીય નિષ્ણાંતોએ ધ્યાન દોર્યું, તેમ હવે આ પ્રથા અટકાવવાની વાત તો દૂર જ રહી, પુરુષો તલાક ઉચ્ચાર્યા વિના જ પોતાની પત્નીઓને છોડી દેશે.